मेहमानों को खुश करता, उन्हें भगाने में काम आता अनन्नास; ज्यादा खाने पर अपच-उल्टी
एक साथ दो स्वाद- थोड़ा खट्टा, थोड़ा मीठा पसंद करने वाले भारतीयों की जुबान का यह जायका अनन्नास पूरा करता है। अनन्नास स्पेन के रास्ते अमेरिका से 21 हजार किलोमीटर से ज्यादा की समुद्री दूरी तय करके भारत पहुंचा, जब कारोबार करने के इरादे से पुर्तगालियों ने भारत की धरती पर कदम रखा।
एक साथ दो स्वाद- थोड़ा खट्टा, थोड़ा मीठा पसंद करने वाले भारतीयों की जुबान का यह जायका अनन्नास पूरा करता है।
अनन्नास स्पेन के रास्ते अमेरिका से 21 हजार किलोमीटर से ज्यादा की समुद्री दूरी तय करके तब भारत पहुंचा, जब कारोबार करने के इरादे से आए पुर्तगालियों ने यहां की धरती पर कदम रखा।
पुर्तगालियों को यह फल अमेरिका की खोज करने वाले क्रिस्टोफर कोलंबस से मिला, लेकिन कोलंबस को अनन्नास कैसे मिला? इसे लेकर एक कहानी है। जिसे जानकर किसी का भी कलेजा मुंह को आ जाएगा।
आज ‘फुरसत का रविवार’ है। बाहर घूमने-फिरने और खाने का जरूर प्लान होगा। इस दौरान आप अनन्नास का स्वाद भी लेना चाहेंगे, तो चलिए बाजार घूमने से पहले, कोलंबस के खोजे फल पाइनऐपल की दिलचस्प कहानियां पढ़ते हैं। 
इंसानी मांस की जगह खाने में अनन्नास को चुना, दुनिया को मिला नया फल 
कहा जाता है कि कारोबार की मंशा से निकला कोलंबस का काफिला नवंबर 1493 में कैरेबियाई द्वीप गुआडालूप तट पहुंचा। जहाज को समुद्र किनारे खड़ा करके कोलंबस की टीम के कुछ लोग खाने की तलाश में पास के गांव में पहुंचे।
गांववालों ने नए समुद्री मेहमानों को इंसानी अंगों से बना स्टू परोसा। स्टू देख क्रू मेंबर्स को उबकाई आने लगी। फिर गांववालों ने उन्हें खाने के लिए पाइनऐपल दिया। दुनिया के कुछ हिस्सों में इंसानी मांस खाने का चलन रहा है। जिसे नरभक्षण यानी कैनेबेलिज्म (Cannibalism) कहते हैं।
यूरोप पाइनऐपल के टेस्ट का बना दीवाना
बहरहाल, गांववालों से खाने में मिला पाइनऐपल का टेस्ट कोलंबस को शानदार लगा। जब वह स्वदेश लौटे तो उन्होंने सबसे पहले स्पेन के राजा फर्डिनांड को पाइनऐपल पेश किया।
राजा पाइनऐपल के स्वाद पर फिदा क्या हुए, पूरा यूरोप इस रस से भरे फल का दीवाना हो गया। हालांकि यूरोप को अपनी जमीन पर पाइनऐपल उगाने में 200 साल लग गए। वजह थी यूरोप की जमीन और मौसम पाइनऐपल उगाने के लिए सही न होना।
दौलत की नुमाइश का जरिया बना
चूंकि जुबान को चस्का लग चुका था तो दक्षिणी अमेरिका से जहाज के जरिए पाइनऐपल को यूरोप लाया जाता। अक्सर यह रास्ते में सड़ जाता। जो पाइनऐपल मंजिल तक पहुंचता उसकी कीमत बढ़ चुकी होती।
यूरोप पहुंचने पर यह इतना महंगा हो जाता कि इसका स्वाद शहर के गिने-चुने रईसजादों को ही नसीब होता।
यह उस जमाने का पहला फल था, जिस घर में कदम रखता, सोसाइटी उसे दौलतमंद समझती। पाइनऐपल का रसूख ऐसा कि यह कई शख्सियतों के लिए दौलत की नुमाइश का माध्यम भी बना। तब यह फलों का राजा भी कहलाया।
इसे पाइनऐपल के टेस्ट का जलवा ही तो कहेंगे कि 17वीं शताब्दी में जॉन रोज नाम के व्यक्ति ने ब्रिटेन के किंग चार्ल्स द्वितीय को उपहार में अनन्नास का फल भेंट किया।
अनन्नास के स्वाद की तारीफ सुन-सुनकर किंग चार्ल्स-II इतने प्रभावित थे कि उन्होंने जॉन रोज से पाइनऐपल उपहार लेते हुए अपनी पेंटिंग बनवाई। यह पेंटिंग ब्रिटेन के हैम हाउस नेशनल ट्रस्ट में आज भी टंगी हुई है।
डकैत जहां जाते वहां पाइनऐपल रोप देते
कोलबंस ने भले ही पाइनऐपल से यूरोप को रूबरू कराया, लेकिन दुनिया के कई हिस्सों में पाइनऐपल के जायके का साम्राज्य फैलाने का श्रेय समुद्री डकैतों को दिया जाता है।
वाइन और कॉकटेल बनाने में माहिर दुनिया के उभरते मिक्सोलॉजिस्ट रियान कैसी (Ryan Casey) ने एक बार बताया था कि 17वीं सदी में समुद्री डाकू अपने साथ पाइनऐपल लेकर चलते थे। जिस रास्ते से गुजरते वहां पाइनऐपल रोपते चलते। इससे उन्हें दो फायदे हुए।
जब वे डकैतियों को अंजाम देने के कुछ महीनों बाद लौटते तो आसानी से अपना रास्ता पहचान लेते। दूसरा उन्हें रास्ते में पौष्टिक खाने की किल्लत से जूझना नहीं पड़ता।
ड्राइंग रूम सजाने के लिए किराए पर लेते पाइनऐपल
1700 के शुरुआती वर्षों में ऊंची कीमतों के चलते अनन्नास अमेरिका में लग्जरी आइटम बन गया। सिर पर कमल के फूल जैसा ताज लिए पाइनऐपल ड्राइंग रूम की शोभा बढ़ाने लगा।
घर परिवार संभालने वाली अमेरिकी महिलाएं मेहमानों को प्रभावित करने के लिए डाइनिंग टेबल पर पाइनऐपल सजातीं। और मेहमान दिल अजीज हुआ तो दामाद की तरह उसे खुश करने के लिए पाइनऐपल सर्व किया जाता।
पाइनऐपल बेचने वाले दुकानदार भी मौका देख पाइनऐपल से दोहरी कमाई करने लगे। वे मेहमानवाजी करने वाले घरों में पाइनऐपल किराए पर देने लगे। मेहमानों के जाने के बाद वे उसे रईस परिवारों को बेच देते।
पाइनऐपल दिलदार मेजबान की पहचान बना
17वीं शताब्दी में मेहमान की खुशामद करने वाले दिलदार मेजबान की पाइनऐपल पहचान बना। यह वह समय था जब कहा जाता था कि ब्रिटिश साम्राज्य में कभी सूरज नहीं डूबता। दुनिया के हर कोने पर अंग्रेजों का कब्जा था।
इस समय पाइनऐपल के स्वाद की शोहरत अपनी ऊंचाइयों पर थी। उस समय समुद्री कैप्टन जब घर लौटता तो दरवाजे पर पाइनऐपल टांग दिया जाता। इसका मतलब होता था कि कैप्टन सुरक्षित लौट आए हैं और उन्होंने इस खुशी में अपने दोस्तों को दावत पर आमंत्रित किया है।
अतिथि से कहता- बहुत दिन हो गए, अब जाने का कष्ट करें
ऐसा नहीं था कि पाइनऐपल हमेशा मेहमानों के जोरदार स्वागत का जरिया ही बना। पाइनऐपल से जिस शिद्दत से आवभगत की जाती उसी फल की पत्तियों का इस्तेमाल नाराजगी जाहिर करने में भी किया जाता दक्षिणी यूरोप में जब कोई मेहमान ज्यादा दिन ठहर जाता तो उसके बिस्तर के नीचे पायदान की जगह अनन्नास की पत्ती रख दी जाती। इसका मतलब होता- 'अतिथि आप पधारे। आतिथ्य का मौका दिया, इसके लिए शुक्रिया, लेकिन अब काफी दिन हो गए। आपका अपना घर अब आपको याद कर रहा होगा।'
फलों का कुनबा, रसभरियों से मिलकर बनता है अनन्नास 
कुछ मामलों में कटहल से समानता रखने वाला पाइनऐपल सिर्फ एक फल नहीं है। यह रसभरियों (A Bunch of Berries Fused Together) से भरापूरा एक कुनबा है।
जैसे पके कटहल की जान उसके अंदर के ‘कोवा’ होते हैं। उसी तरह पाइनऐपल रसभरियों का परिवार है, जो एक साथ बड़ी हुई होती हैं। पाइनऐपल का एक पेड़ अपने जीवन में सिर्फ एक फल देता है।
जिन्होंने पाइनऐपल की खेती कभी नहीं देखी उन्हें लगता है कि यह फल पेड़ पर होता होगा। पाइनऐपल का पेड़ झाड़ीनुमा होता है। कमल का फूल जिस तरह खिलता है, उसी तरह पाइनऐपल का पेड़ होता है। जिसकी पत्तियां नुकीली होती हैं। उसमें से फल निकलता है।
अनन्नास के पौधे बीज से नहीं उगते। इसका पौधा जीवन में केवल एक बार फूलता है और सूखने से पहले पौधे के बीच वाले तने के टॉप पर अनन्नास होता है।
अनन्नास में बीज नहीं, पत्तों से तैयार होता है इसका पौधा
सवाल है अगर बीज नहीं होता तो फिर इसका पौधा कैसे उगता है? अनन्नास के सिर पर पत्तों का ‘मुकुट’ होता है। उसी को काटकर रोपा जाता है और फिर अगली पीढ़ी का पौधा तैयार होता है।
कुछ का मानना है कि पाइनऐपल मूल रूप से पहली बार अमेरिकी राज्य हवाई में पैदा हुआ। अपने खूबसूरत समु्द्री किनारों के लिए प्रसिद्ध हवाई अनन्नास का प्रतीक हुआ करता था।
इसमें कोई हैरानी वाली बात भी नहीं है। दुनिया के अधिकांश अनन्नास वहीं उगाए जाते थे। क्योंकि हवाई का वातावरण पाइनऐपल की खेती के अनुकूल है।
पाइनऐपल वास्तव में मूल रूप से दक्षिण अमेरिका का है। कोस्टा रिका दुनिया के तीन-चौथाई पाइनऐपल मार्केट की सप्लाई डिमांड को पूरा करता है।
खबर से जुड़े इस पोल में अपनी राय दें
प्रेग्नेंसी में हेल्दी, लेकिन शुरुआती 3 महीने न खाएं
क्या प्रेग्नेंट महिला को पाइनऐपल खाना चाहिए? इस सवाल पर अखिल भारतीय आयुर्वेद संस्थान, नई दिल्ली की प्रोफेसर डॉ. मेधा कुलकर्णी ने बताया-प्रेग्नेंसी के शुरुआती 3 महीने अनन्नास खाने से परहेज करें।
वहीं, हेल्थलाइन पर पब्लिश एक रिपोर्ट के मुताबिक प्रेग्नेंसी में पाइनऐपल खाना सेफ है। मिसकैरिज या समय से पहले लेबर पेन की बात गलतफहमी है। प्रेग्नेंसी में पाइनऐपल खाने के नुकसान का कोई वैज्ञानिक आधार नहीं है।
खाना पचाने में मददगार, बनाए ऊर्जावान
अनन्नास के पत्ते से नाइकी बना रही जूते
बनावट की वजह से अनन्नास का करीब आधा हिस्सा कूड़े में चला जाता है, लेकिन अब दुनिया भर की कंपनियां पाइनऐपल से कपड़ा, प्लेट, साबुन और अन्य प्रोडक्ट्स तैयार कर रही हैं। पाइनाटैक्स (Piñatex) नाम की कंपनी पाइनऐपल की पत्तियों से कपड़े और लेदर बना रही है।
नाइकी (Nike) इस लेदर का इस्तेमाल जूते बनाने में कर रही है। मुमकिन है कि बर्थडे पार्टी में जिस प्लेट में आप केक खा रहे होंगे वह पाइनऐपल की बनी हो। यानी पाइनऐपल से बने कागज से पैकेट बन रहे है।
पाइनऐपल का ऊपरी हिस्सा हटाने के बाद जो बचता है उसका रस निकालकर फर्मेंट करके वाइन और विनेगर भी तैयार किए जा रहे हैं।
जल्द ही वो दिन आ सकता है कि हम आपसे किसी पाइनऐपल पार्टी में मिलेंगे और पाइनऐपल के बने साबुन, कपड़े, जूते, प्लेट, वाइन और इस रसीले फल को इस्तेमाल कर रहे होंगे।
ग्राफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सिलेक्ट करें।